PMIndiaData/PMIndiaSum huggingface dataset:
कझाकस्तानमधील राष्ट्रपतीपदाच्या निवडणुकीतील विजयाबद्दल राष्ट्रपती कासिम-जोमार्ट तोकायेव यांचे पंतप्रधानांनी केले अभिनंदन

नवी दिल्ली, 21 नोव्हेंबर 2022 कझाकस्तानमधील राष्ट्रपतीपदाच्या निवडणुकीतील विजयाबद्दल राष्ट्रपती कासिम-जोमार्ट तोकायेव यांचे पंतप्रधान नरेंद्र मोदी यांनी अभिनंदन केले आहे. पंतप्रधान आपल्या ट्विट संदेशात म्हणाले: “कझाकस्तानमधील राष्ट्रपतीपदाच्या निवडणुकीतील विजयासाठी राष्ट्रपती @TokayevKZ यांचे हार्दिक अभिनंदन. आमची द्विपक्षीय भागीदारी आणखी मजबूत करण्यासाठी एकत्र काम करत राहण्यास मी उत्सुक आहे. @AkordaPress”
गुजरातमध्ये आयोजित वार्षिक द्विपक्षीय बैठकीसाठी पंतप्रधान नरेंद्र मोदी जपानचे पंतप्रधान शिझो अँबे यांचे स्वागत करणार

पंतप्रधान नरेंद्र मोदी यांच्या आमंत्रणावरुन जपानचे पंतप्रधान शिझो अँबे येत्या 13 आणि 14 सप्टेंबर रोजी अधिकृत भारत दौऱ्यावर येत आहे. गुजरातमध्ये गांधीनगर येथे महात्मा मंदिरात पंतप्रधान मोदी आणि पंतप्रधान अँबे 12व्या भारत-जपान वार्षिक संमेलनात सहभागी होतील. दोन्ही नेते प्रसार माध्यमांशीही संवाद साधतील. त्याच दिवशी भारत-जपान उद्योगविषयक बैठकीचेही आयोजन करण्यात आले आहे. पंतप्रधान मोदी आणि पंतप्रधान अँबे यांच्यातील हे चौथे वार्षिक संमेलन आहे. “विशेष धोरणात्मक आणि जागतिक भागिदारी”च्या आराखडया अंतर्गंत भारत आणि जपानच्या बहुपर्यायी सहकार्याच्या प्रगतीचा आढावा दोन्ही नेते घेतील आणि त्याची भविष्यातील दिशा निश्चित करतील. मुंबई आणि अहमदाबाद दरम्यानच्या पहिल्या अतिजलद रेल्वे प्रकल्पाच्या कामाची सुरुवात 14 सप्टेंबर रोजी होणार असून त्यानिमित्त आयोजित सार्वजनिक समारंभालाही दोन्ही नेते उपस्थित राहतील. या प्रकल्पामुळे दोन शहरांमधल्या रेल्वे प्रवासाच्या वेळेत लक्षणीय घट होणार आहे. अतिजलद रेल्वे जाळयाच्या क्षेत्रात जपान अग्रणी असून तेथील शिनकानसेन बुलेट ट्रेन ही जगातील अतिजलद रेल्वेगाडी आहे. 13 सप्टेंबर रोजी गुजरातमध्ये विविध सादरीकरणाच्या माध्यमातून भारताच्या सांस्कृतिक विविधतेचे दर्शन घडवित अहमदाबाद शहर पंतप्रधान अँबे यांचे स्वागत करेल. साबरमती नदीच्या किनारी महात्मा गांधीजींनी स्थापन केलेल्या साबरमती आश्रमालाही दोन्ही पंतप्रधान भेट देतील. त्यानंतर ते अहमदाबादमध्ये 16व्या शतकात बांधलेल्या “सिदी सईद नी जाली” या मशिदीला भेट देतील. महात्मा मंदिर येथे महात्मा गांधीजींना समर्पित “दांडी कुटीर” या वस्तू संग्रहालयालाही दोन्ही नेते भेट देतील.
दुहेरी कर आणि कर चुकवेगिरी टाळण्या संदर्भात भारत आणि इराण यांच्यातल्या कराराला केंद्रीय मंत्रिमंडळाची मान्यता

भारत आणि इराण यांच्यात उत्पन्नावरचा दुहेरी कर टाळण्यासाठी आणि कर चुकवेगिरी रोखण्यासाठीच्या कराराला केंद्रीय मंत्रीमंडळाने मंजुरी दिली आहे. याकरारामुळे, भारतातून इराणमध्ये आणि इराणहून भारतात, गुंतवणुकीचा, तंत्रज्ञानाचा आणि कर्मचाऱ्यांचा ओघ वाढण्यासाठी चालना मिळणार आहे. सध्याच्याआंतरराष्ट्रीय मानकांनुसार या करारा अंतर्गत माहितीची देवाण घेवाण करण्यात येणार आहे.या करारामुळे पारदर्शकतावाढणार असून करचुकवेगिरीलाआळा बसण्यासाठी मदत होणार आहे. भारतने इतर देशांबरोबर केलेल्या कराराच्या धर्तीवर हा करार आहे.G 20 ओईसीडी बेस इरोजन प्रोफिट शिफ्टिंग, बी ई पी एस प्रकल्पाच्याकिमानमानकांची पूर्तताही हा करार करत आहे. प्राप्तिकर कायदा 1961 च्या कलम 90 अनुसार केंद्र सरकार,एखाद्या देशाबरोबर दुहेरी कर टाळण्यासाठी किंवा प्राप्ती कर कायद्या अंतर्गत करपात्र उत्पन्नासंदर्भात,कर चुकवेगिरी टाळण्यासाठी माहितीची देवाण घेवाण करण्यासाठी करार करू शकते.
शहीदी दिनानिमित्त पंतप्रधानांनी हुतात्म्यांना वाहिली आदरांजली

नवी दिल्ली 23 मार्च 2022 पंतप्रधान नरेंद्र मोदी यांनी आजच्या शहीदी दिनानिमित्त शूर स्वातंत्र्यसैनिक भगत सिंग, सुखदेव आणि राजगुरू यांना आदरांजली वाहिली आहे. ट्विट संदेशात पंतप्रधान म्हणाले; “भारतमातेचे अमर सुपुत्र वीर भगत सिंग, सुखदेव आणि राजगुरू यांना आजच्या शहीद दिनानिमित्त कोटी कोटी प्रणाम. मातृभूमीसाठी प्राणार्पण करण्याचे त्यांचे साहस देशवासियांना सदैव प्रेरणा देत राहील. जय हिंद!"
जम्मू-काश्मिरमधल्या शहीदांना पंतप्रधानांनी वाहिली आदरांजली

पंतप्रधान नरेंद्र मोदी यांनी आज जम्मू काश्मिरमध्ये दहशतवाद्यांशी लढतांना वीरगती प्राप्त झालेले मेजर सतीश दहीया, तसेच धर्मेन्द्र कुमार आणि अशोक कुमार या शूर सैनिकांना आदरांजली अर्पण केली. उत्तर प्रदेशच्या दौऱ्यावरुन परत आल्यानंतर, पंतप्रधानांनी दिल्ली विमानतळावर हुतात्म्यांना आदरांजली वाहिली.
बर्मिंगहम येथे सुरु असलेल्या राष्ट्रकूल स्पर्धेत भारोत्तोलन क्रीडाप्रकारात कांस्यपदक जिंकल्याबद्दल पंतप्रधानांनी गुरदीप सिंग याचे केले अभिनंदन

पंतप्रधान नरेंद्र मोदी यांनी गुरदीप सिंग याचे बर्मिंगहॅम येथे सुरू असलेल्या राष्ट्रकूल स्पर्धेत भारोत्तोलन क्रीडाप्रकारात कांस्यपदक जिंकल्याबद्दल अभिनंदन केले आहे. ट्वीट संदेशात पंतप्रधान म्हणाले, “कठोर मेहनत आणि समर्पण याची परिणती म्हणजे असामान्य परिणाम आहेत. राष्ट्रकूल स्पर्धेत भारोत्तोलनमध्ये कांस्यपदक जिंकून गुरदीप सिंगने हेच दाखवून दिले आहे. आपल्या नागरिकांमध्ये आनंदाची भावना त्याने पदक जिंकून आणखी वाढीस लावली आहे. अभिनंदन आणि शुभेच्छा.”
औषध उत्पादन क्षेत्रासाठी उत्पादन आधारित प्रोत्साहन योजनेला केंद्रीय मंत्रिमंडळाची मंजुरी

नवी दिल्ली, 24 फेब्रुवारी 2021 पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने औषध उत्पादन क्षेत्रासाठी आर्थिक वर्ष 2020-21 ते 2028-29 पर्यंतच्या कालावधीकरता उत्पादन आधारित प्रोत्साहन योजनेला (पीएलआय) मान्यता दिली आहे. या योजनेमुळे देशातील उत्पादकांना फायदा होईल, रोजगार निर्माण होण्यास मदत होईल आणि ग्राहकांना व्यापक प्रमाणात परवडणारी औषधे उपलब्ध होण्यात योगदान मिळण्याची अपेक्षा आहे. या योजनेतून देशातील उच्च मूल्य असलेल्या उत्पादनांच्या निर्मितीस प्रोत्साहन मिळेल आणि निर्यातीत मूल्यवर्धन होईल अशी अपेक्षा आहे. 2022-23 ते 2027-28 या सहा वर्षांच्या कालावधीत एकूण 2,94,000 कोटी रुपयांची वाढीव विक्री आणि 1,96,000 कोटी रुपयांची वाढीव निर्यात होण्याचा अंदाज आहे. या क्षेत्रातील वाढीच्या परिणामस्वरूप या योजनेद्वारे कुशल व अकुशल अशा दोन्ही प्रकारच्या कर्मचाऱ्यांसाठी सुमारे 20,000 प्रत्यक्ष आणि 80,000 अप्रत्यक्ष रोजगार उपलब्ध अपेक्षा आहे. यामुळे महत्वाच्या औषधांच्या उत्पादनामध्ये आत्मनिर्भर होण्याबरोबरच उदयोन्मुख उपचार पद्धती आणि इन-विट्रो निदान उपकरणांसह जटिल आणि उच्च तंत्रज्ञानाच्या उत्पादनांच्या विकासासाठी नवोन्मेषास प्रोत्साहन मिळणे अपेक्षित आहे. भारतीयांना दुर्मिळ औषधांसह वैद्यकीय उत्पादने अतिशय सहजतेने आणि किफायतशीरपणे उपलब्ध होणे अपेक्षित आहे. या योजनेतून औषध उत्पादन क्षेत्रात 15,000 कोटी रुपये गुंतवणूक होण्याची अपेक्षा आहे. योजनेची ठळक वैशिष्ट्ये खालीलप्रमाणे आहेतः लक्ष्य गटः औषध उत्पादन उद्योगात योजनेचा व्यापक उपयोग आणि त्याच वेळी या योजनेच्या उद्दीष्टांची पूर्तता सुनिश्चित करण्यासाठी औषध उत्पादन सामग्रीच्या भारतातील नोंदणीकृत उत्पादकांना त्यांच्या जागतिक उत्पादन महसुलाच्या (जीएमआर) आधारे एका गटात समाविष्ट केले जाईल. अर्जदाराच्या तीन गटांसाठी पात्रता निकष खालीलप्रमाणे आहेतः (a) गट अ: औषध उत्पादन सामग्रीचा 5,000 कोटी रुपये किंवा त्यापेक्षा अधिक जागतिक उत्पादन महसूल (आर्थिक वर्ष 2019-20) असलेले अर्जदार (b) गट ब: औषध उत्पादन सामग्रीचा 500 (समावेशक) ते 5,000 कोटी रुपये दरम्यान जागतिक उत्पादन महसूल (आर्थिक वर्ष 2019-20) असलेले अर्जदार (c) गट क : औषध उत्पादन सामग्रीचा 500 कोटी रुपयांपेक्षा कमी जागतिक उत्पादन महसूल (आर्थिक वर्ष 2019-20) असलेले अर्जदार. त्यांची विशिष्ट आव्हाने आणि परिस्थिती पाहता एमएसएमई उद्योगासाठी एक उपसमूह या गटात तयार केला जाईल. प्रोत्साहन प्रमाण: योजनेअंतर्गत एकूण प्रोत्साहन प्रमाण (प्रशासकीय खर्चासहित) सुमारे 15,000 कोटी रुपये आहे. लक्ष्य गटांमधील प्रोत्साहन वाटप खालीलप्रमाणे आहे. (a) गट अ: 11,000 कोटी रुपये. (b) गट ब: 2,250 कोटी रुपये. (c) गट क : 1,750 कोटी रुपये. पार्श्वभूमी: भारतीय औषध उत्पादन उद्योग आकारमानानुसार जगातील तिसर्‍या क्रमांकाचा आहे आणि मूल्याच्या बाबतीत 40 अब्ज अमेरिकन डॉलर्स किमतीचा आहे. सध्या कमी किमतीतील जेनेरिक औषधे भारतीय निर्यातीतील प्रमुख घटक आहेत, तर पेटंट औषधांची देशांतर्गत मागणी मोठ्या प्रमाणात आयाती द्वारे पूर्ण केली जाते. याचे कारण म्हणजे औषध निर्माण क्षेत्रातील आवश्यक ते संशोधन आणि विकासाबरोबरच या क्षेत्रात उच्च मूल्य उत्पादनाचा अभाव आहे. वैविध्यपूर्ण उत्पादनांच्या श्रेणींमध्ये गुंतवणूक आणि उत्पादन वाढविण्यासाठी जागतिक आणि देशांतर्गत उत्पादकांना उत्तेजन देण्यासाठी, चांगली रचना आणि योग्य लक्ष्य निर्धारित हस्तक्षेप आवश्यक आहे.
मध्य प्रदेशातील मोहनपुरा सिंचन प्रकल्प  पंतप्रधानांच्या हस्ते  राष्ट्राला  समर्पित

पंतप्रधान नरेंद्र मोदी यांनी आज मोहनपुरा प्रकल्प राष्ट्राला समर्पित केला. हा प्रकल्प राजगढ जिल्ह्यातील शेत जमिनींना सिंचनाची सुविधा देईल. तसेच या प्रकल्पामुळे या भागातील गावांना पिण्याच्या पाण्याची सुविधा पुरविता येईल. पंतप्रधानांनी विविध ठिकाणी पिण्याच्या पाण्याच्या योजना राबविण्यासाठी पायाभरणी केली. मोहनपुरा येथे मोठ्या जनसमुदायाला संबोधित करताना पंतप्रधानांनी डॉ. श्यामा प्रसाद मुखर्जी यांना त्यांच्या पुण्यतिथी निमित्त श्रद्धांजली अर्पण केली. त्यांनी डॉ. मुखर्जी यांनी, प्रत्येक राष्ट्राला स्वतःच्या सुरक्षिततेसाठी उर्जा आणि प्रयत्नांची जोड द्यावी लागते असे सांगितल्याची आठवण करून दिली. डॉ. श्यामा प्रसाद मुखर्जी यांचे औद्योगिक धोरण, शिक्षण आणि महिला सशक्तीकरण यासारख्या विविध क्षेत्रांमध्ये त्यांनी योगदान दिले. डॉ. मुखर्जी यांनी शिक्षण, आरोग्य व सुरक्षा या विषयावर भर दिला. त्यांनी सांगितले की, केंद्र सरकारची योजना जसे की कौशल इंडिया मिशन, स्टार्ट अप इंडिया, मुद्रा योजना आणि मेक इन इंडिया या सर्वांमध्ये डॉ. मुखर्जींचा दृष्टीकोन आहे. पंतप्रधान म्हणाले की राजगड जिल्हा सरकारद्वारे ओळखल्या जाणाऱ्या आकांक्षात्मक जिल्ह्यांपैकी एक आहे आणि आता विकास कामांचा वेग वाढविला जाईल. ते म्हणाले की, केंद्र सरकार देशाच्या गरजा लक्षात घेऊन त्याच्या क्षमतेवर विश्वास ठेवून 21 व्या शतकात भारताला नव्या उंचीवर नेण्यासाठी कार्य करत आहे. त्यांनी कृषी क्षेत्राद्वारे केलेल्या कामांकरिता आणि त्याच्या विकासाच्या पुढाकारांसाठी मध्य प्रदेश सरकारचे कौतुक केले. राज्यातील सिंचन क्षेत्राच्या वाढीसाठी त्यांनी राज्य सरकारची प्रशंसा केली. ते म्हणाले की, राज्य सरकारच्या सिंचन निधीस मदत करण्याकरिता केंद्र सरकार पाठिंबा देत असून, प्रधान मंत्री कृषी सिंचन योजनेअंतर्गत राज्यात 14 प्रकल्प सुरू करण्यात आले आहेत. त्यांनी सूक्ष्म सिंचनावर जोर दिला असल्याचे सांगितले. पंतप्रधानांनी केंद्र सरकारद्वारे शेती क्षेत्रासाठी घेतलेल्या विविध उपक्रमांचा उल्लेख केला जसे की, मृदा आरोग्य कार्ड, फसल बिमा योजना, ई-एनएएम इत्यादी. त्यांनी उज्ज्वला योजना आणि मुद्रा योजनेचे लाभ देखील सांगितले.
उत्तर प्रदेशातील कुशिनगर विमानतळ, आंतरराष्ट्रीय विमानतळ म्हणून घोषित करण्यास मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळ बैठकीमध्ये उत्तर प्रदेशातील कुशिनगर विमानतळ, आंतरराष्ट्रीय विमानतळ म्हणून घोषित करण्यास मान्यता देण्यात आली आहे. कुशिनगर विमानतळ स्रावस्ती, कपिलवास्तू, लुंबिनी सारख्या (कुशिनगर देखील एक बौद्ध सांस्कृतिक स्थळ आहे) विविध बौद्ध सांस्कृतिक स्थळांच्या जवळ स्थित असून, आंतरराष्ट्रीय विमानतळ म्हणून घोषित झाल्यानंतर या स्थळाशी संपर्क सुधारेल. त्यासोबतच प्रवासींचा प्रवास खर्च वाचविण्याचे पर्याय देईल. याद्वारे राष्ट्रीय व आंतरराष्ट्रीय पर्यटनास चालना मिळेल व त्या क्षेत्राची आर्थिक प्रगती साधता येईल. देशाजवळच्या आंतरराष्ट्रीय सीमांच्या दृष्टीने हे एक महत्वाचे रचनात्मक स्थान देखील असेल. कुशिनगर उत्तर प्रदेशचा उत्तर – पूर्व भाग असून गोरखपुर पासून केवळ 50 किलोमीटर दूर आहे. कुशिनगर एक महत्वाचे बौद्ध धर्मस्थळ आहे.
पंतप्रधानांनी बँका आणि एनबीएफसीच्या हितधारकांशी साधला संवाद

पंतप्रधान नरेंद्र मोदी यांनी आज बँका आणि बिगर-बँकिंग वित्तीय संस्थांच्या हितधारकांबरोबर भविष्यातील कल्पना आणि रुपरेषेबाबत व्यापक चर्चा केली. विकासाला हातभार लावण्यात वित्तीय आणि बँकिंग प्रणालीच्या महत्त्वपूर्ण भूमिकेविषयी यावेळी चर्चा झाली. लघु उद्योजक, बचत गट, शेतकरी यांना त्यांच्या पत विषयक गरजा भागवण्यासाठी आणि विस्तारासाठी संस्थात्मक कर्ज सुविधा वापरण्यासाठी प्रोत्साहन द्यायला हवे यावर सहमती झाली. स्थिर पत वाढीसाठी प्रत्येक बँकेने आत्मपरीक्षण करण्याची आणि आपल्या पद्धतींचे पुनरावलोकन करण्याची गरज आहे. बँकांनी सर्व प्रस्तावांना एकाच मोजमापाने तोलू नये तसेच विश्वास ठेवण्यायोग्य प्रस्ताव ओळखून ते वेगळे करणे आणि याआधीच्या अनुत्पादित मालमत्तेच्या नावाखाली त्यांना अडचणींना सामोरे जावे लागणार नाही हे देखील सुनिश्चित करण्याची गरज आहे. बँकिंग व्यवस्थेच्या पाठीशी सरकार ठामपणे उभे आहे यावर भर देण्यात आला. त्यांना पाठिंबा देण्यासाठी आणि त्यांच्या वाढीला चालना देण्यासाठी आवश्यक ती कोणतीही पावले उचलायला सरकार तयार आहे. सेंट्रलाइज्ड डेटा प्लॅटफॉर्म, डिजिटल दस्तावेजीकरण आणि ग्राहकांच्या डिजिटल गरजा पूर्ण करण्यासाठी माहितीचा सहकार्यात्मक वापर यासारख्या तंत्रज्ञान विषयक बाबी बँकांनी स्वीकारायला हव्यात. यामुळे पत प्रवेशात वाढ , ग्राहकांसाठी सुलभतेत वाढ, बँकांसाठी खर्चात कपात आणि फसवणूक कमी होण्यास मदत होईल. भारताने एक मजबूत, कमी खर्चिक पायाभूत सुविधा तयार केली आहेत ज्यामुळे प्रत्येक भारतीयाला कोणत्याही रकमेचे डिजिटल व्यवहार सहजतेने करता येतात. बँका आणि वित्तीय संस्थांनी आपल्या ग्राहकांमध्ये रुपे आणि यूपीआयच्या वापराला सक्रियपणे प्रोत्साहन द्यायला हवे. एमएसएमईसाठी आपत्कालीन पतपुरवठा, अतिरिक्त केसीसी कार्ड्स, एनबीएफसी आणि एमएफआयसाठी लिक्विडिटी विंडो यासारख्या योजनांच्या प्रगतीचा आढावा घेण्यात आला. बहुतांश योजनांमध्ये लक्षणीय प्रगती झाली असली तरी या संकटाच्या काळात पतपुरवठा वेळेवर पोहचेल हे सुनिश्चित करण्यासाठी बँकांनी त्या लाभार्थ्यांबरोबर सक्रिय सहभाग नोंदवणे आवश्यक आहे असे यावेळी नमूद करण्यात आले.
नाविका सागर परिक्रमेतील खलाशांनी घेतली पंतप्रधानांची भेट

“आयएनएसव्ही तरिणी” या जहाजातून पृथ्वी प्रदक्षिणेसाठी निघालेल्या भारतीय नौदलातल्या सहा महिला अधिकाऱ्यांनी आज पंतप्रधान नरेंद्र मोदी यांची भेट घेतली. सर्व भारतीय महिला खलाशी असलेल्या नौकेची ही पहिलीच पृथ्वी प्रदक्षिणा असेल. या महिन्याच्या उत्तरार्धात गोव्यातून त्या आपली मोहिम सुरु करणार असून मार्च 2018 मध्ये त्या गोव्यात परतणे अपेक्षित आहे. नाविका सागर परिक्रमा असे या मोहिमेचे नाव आहे. परिक्रमेत पाच टप्पे असून फ्रीमॅण्टल (ऑस्ट्रेलिया), लिटलेटॉन (न्यूझीलंड), पोर्ट स्टॅनले (फॉकलॅण्डस) आणि केप टाऊन (दक्षिण आफ्रिका) या चार बंदरांवर थांबे आहेत. “आयएनएसव्ही तरिणी” हें 55 फुटांचे जहाज असून ते स्वदेशी बनावटीचे आहे. भारतीय नौदलात याच वर्षाच्या सुरुवातीला ते दाखल झाले आहे. पंतप्रधानांबरोबर झालेल्या भेटीत आपल्या आगामी मोहिमेबाबत खलाशांनी माहिती दिली. पंतप्रधानांनी त्यांना शुभेच्छा दिल्या असून प्रदक्षिणेतील त्यांच्या प्रगतीची माहिती ते वेळोवेळी घेत राहतील असे सांगितले. भारताच्या क्षमतांचे आणि ताकदीचे प्रदर्शन जगाला घडवा, असे त्यांनी सांगितले. मोहिम यशस्वी झाल्यावर आपले अनुभव लिहा, असेही पंतप्रधानांनी त्यांना सांगितले. जहाजाचे कप्तान लेफ्टनंट कमांडर वर्तिका जोशी आहेत. खलाशांमध्ये लेफ्टनंट कमांडर प्रतिभा जमवाल व पी स्वाती, लेफ्टनंट एस. विजया देवी, बी. ऐश्वर्या आणि पायल गुप्ता यांचा समावेश आहे.
एम्समधल्या महत्वाच्या प्रकल्पांसाठी पंतप्रधानांच्या हस्ते पायाभरणी

पंतप्रधान नरेंद्र मोदी यांच्या हस्ते आज नवी दिल्ली येथे एम्स अर्थात अखिल भारतीय आयुर्विज्ञान संस्थेत, राष्ट्रीय वृद्धत्व केंद्रासाठी पायाभरणी करण्यात आला. यामुळे वृद्धांना बहुविशेष आरोग्यसेवा पुरवल्या जाणार आहेत. केंद्राच्या सामान्य कक्षात 200 खाटा असतील. याच कार्यक्रमात सफदरजंग रुग्णालयातील 555 खाटांच्या सुपर स्पेशॅलिटी विभागाचे उद्‌घाटन पंतप्रधानांनी केले. सफदरजंग रुग्णालयातल्या 500 खाटांच्या नव्या आपत्कालीन विभागाचे आणि 300 खाटांच्या पॉवरग्रीड विश्रामसदनाचे लोकार्पण पंतप्रधानांनी केले. एम्स, अन्सारी नगर आणि ट्रॉमा सेंटर यांना जोडणाऱ्या बोगद्याचे लोकार्पणही पंतप्रधानांनी केले. गेल्या चार वर्षात देशातील सार्वजनिक आरोग्यसेवेला नवी दिशा मिळाली आहे. गरीब आणि मध्यमवर्गाला चांगल्या आरोग्यसेवा मिळाव्यात यासाठी धोरणात्मक हस्तक्षेप सरकार करत असल्याचे पंतप्रधानांनी सांगितले. आरोग्य क्षेत्रातील सध्याच्या पायाभूत सुविधा सुधारण्यात येत असून द्विस्तरीय आणि त्रिस्तरीय श्रेणीतल्या शहरांमध्ये चांगल्या आरोग्यसुविधा उपलब्ध करुन देण्यात येत आहेत. किफायतशीर आरोग्यसुविधा आणि आजारांना प्रतिबंध घालण्याला सरकारचे प्राधान्य आहे असे सांगून पंतप्रधानांनी राष्ट्रीय आरोग्य धोरणाचाही उल्लेख केला. या प्रयत्नांमध्ये ग्रामविकास मंत्रालय, पेयजल व स्वच्छता मंत्रालय, महिला व बालविकास मंत्रालय आणि आयुष मंत्रालयाचाही सहभाग असल्याचे पंतप्रधानांनी सांगितले. वर्ष 2025 पर्यंत क्षयरोगाचे समूळ उच्चाटनाचे लक्ष्य भारताने ठेवले आहे, जे वर्ष 2030 या जागतिक लक्ष्याच्या आधी पूर्ण होण्याचे आहे. आपल्या देशातील वैद्यकीय क्षेत्र हे लक्ष्य पूर्ण करेल, असा विश्वास पंतप्रधानांनी व्यक्त केला.
दहा दिवसात 10 दशलक्ष लोकांनी भीम ॲप डाऊनलोड केल्याने पंतप्रधानांना आनंद

दहा दिवसात 10 दशलक्ष लोकांनी भीम ॲप डाऊनलोड केल्याने पंतप्रधान नरेंद्र मोदी यांनी आनंद व्यक्त केला आहे. भीम ॲप दहा दशलक्ष लोकांनी डाऊनलोड केल्याची माहिती मिळाल्याने आनंद झाला. भीम ॲप, व्यवहार सुलभ आणि जलदगतीने करतो, त्यामुळे युवा वर्गात हे ॲप लोकप्रिय होत आहे. हे ॲप व्यापाऱ्यांसाठीही उपयुक्त आहे. ‘मेक इन इंडिया’चे तसेच भ्रष्टाचार आणि काळ्या पैशाचा नायनाट करण्यासाठी तंत्रज्ञानाचा प्रभावी वापर कसा करता याचे उत्तम उदाहरण म्हणजे भीम ॲप असल्याचे पंतप्रधानांनी म्हटले आहे.
ट्रिपल जंप स्पर्धेत रौप्यपदक जिंकल्याबद्दल पंतप्रधानांनी अब्दुल्ला अबूबकर ला दिल्या शुभेच्छा

बर्मिंगहॅम राष्ट्रकुल क्रीडा स्पर्धा 2022 मध्ये ॲथलेटिक्स पुरुषांच्या ट्रिपल जंप स्पर्धेत रौप्यपदक जिंकल्याबद्दल पंतप्रधान नरेंद्र मोदी यांनी अब्दुल्ला अबूबकरला शुभेच्छा दिल्या आहेत. पंतप्रधानांनी ट्विट केले; “अब्दुल्ला अबूबकरने बर्मिंगहॅम येथे ट्रिपल जंप क्रीडा प्रकारात रौप्यपदक जिंकले याचा आनंद आहे. हे पदक त्याची जबरदस्त मेहनत आणि उल्लेखनीय वचनबद्धतेचे फळ आहे. भविष्यातील प्रयत्नांसाठी त्याला शुभेच्छा. #Cheer4India”
कोरिया खुली बॅडमिंटन स्पर्धा जिंकल्याबद्दल पंतप्रधानांनी केले पी.व्ही.सिंधूचे अभिनंदन

कोरिया खुली बॅडमिंटन स्पर्धा जिंकल्याबद्दल पंतप्रधान नरेंद्र मोदी यांनी पी.व्ही.सिंधूचे अभिनंदन केले आहे. “कोरिया ओपन सुपरसीरिज जिंकल्याबद्दल पी.व्ही.सिंधूचे अभिनंदन. तिला मिळालेल्या यशाचा भारताला अभिमान आहे”, असे पंतप्रधानांनी म्हटले आहे.
आयएनएसव्ही तारिणीच्या अधिकाऱ्यांना पंतप्रधानांनी दिल्या दिवाळीच्या शुभेच्छा

पंतप्रधान नरेंद्र मोदी यांनी आज भारतीय नौदलाचे खलाशी जहाज तारिणीच्या अधिकाऱ्यांना व्हिडिओ कॉल केला. आयएनएसव्ही तारिणी सध्या पृथ्वी प्रदक्षिणेवर आहे. देशाच्या वतीने पंतप्रधानांनी आयएनएसव्ही तारिणीच्या सदस्यांना दिवाळीच्या शुभेच्छा दिल्या तसेच मोहीम यशस्वी व्हावी, यासाठीही शुभेच्छा दिल्या. आयएनएसव्ही तारिणी 22,100 नॉटिकल मैलांची पृथ्वी प्रदक्षिणेला सुरुवात करण्यापूर्वी पंतप्रधान मोदी यांनी आयएनएसव्ही तारिणीच्या अधिकाऱ्यांना भेट दिली होती. सध्या ऑस्ट्रेलियातील फ्रेमॅन्टल या आपल्या पहिल्या थांब्याकडे ते मार्गस्थ होत आहे. 4,770 नॉटिक ल मैलांचा पहिला टप्पा पार केल्यानंतर 22 ऑक्टोबर 2017 ला ते तिथे पोहोचणे अपेक्षित आहे. खलाशांमधील लेफ्टनंट कॅडर वर्तिका जोशी आणि लेफ्टनंट पायल गुप्ता या सदस्यांना पंतप्रधानांनी वाढदिवसाच्या आगाऊ शुभेच्छाही दिल्या.
जॉर्ज फर्नांडिस यांच्या निधनाबद्दल पंतप्रधानांनी व्यक्त केल्या शोकसंवेदना

माजी केंद्रीय मंत्री आणि ज्येष्ठ कामगार नेते जॉर्ज फर्नांडिस यांच्या निधनाबद्दल पंतप्रधान नरेंद्र मोदी यांनी शोकसंवेदना व्यक्त केल्या आहेत. “जॉर्ज साहेब हे देशातील सर्वोत्तम राजकीय नेत्यांपैकी एक होते” असे पंतप्रधानानी म्हटले आहे. स्पष्टवक्ते आणि निर्भीड असलेले जॉर्ज फर्नाडिस एक दूरदृष्टी असलेले नेते होते. त्यांनी देशाच्या विकासात मोठे योगदान दिले होते. गरीब आणि वंचितांच्या हक्कांसाठी लढणारा तो एक खंबीर आवाज होता. त्यांच्या निधनाने मला अत्यंत दुःख झाले आहे. जेव्हा आपण जॉर्ज फर्नांडिस यांचा विचार करतो, तेव्हा आपल्या डोळ्यासमोर आयुष्यभर न्यायासाठी लढा देणारे एक धगधगते कामगार नेतृत्व उभे राहते,एक असे नेतृत्व, ज्याच्या प्रभावी वाणीसमोर मोठमोठे राजकीय नेते नामोहरम होत असत. दूरदृष्टी असलेले एक रेल्वेमंत्री आणि देशाला सुरक्षित आणि भक्कम ठेवणारे महान संरक्षण मंत्री …अशी त्यांची तेजस्वी कारकीर्द होती. त्यांच्या प्रदीर्घ राजकीय प्रवासात, जॉर्ज फर्नांडिस यांनी कधीही आपल्या राजकीय विचारधारेशी तडजोड केली नाही. त्यांनी प्राणपणाने आणीबाणीचा विरोध केला. त्यांची साधी राहणी आणि विनम्रता वाखाणण्यासारखी होती. त्यांना श्रद्धांजली अर्पण करत मी त्यांचे कुटुंबीय, मित्रपरिवार आणि लाखो अनुयायांच्या दुःखात सहभागी होत आहे. त्यांच्या आत्म्याला शांती मिळो हीच प्रार्थना!!”
केंद्रीय सार्वजनिक क्षेत्रातील केंद्रीय कंपन्यामधील विवाद निवारणासाठी यंत्रणा अधिक मजबूत करण्याच्या प्रस्तावाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत सार्वजनिक क्षेत्रातील केंद्रीय कंपन्यामधील तसेच या कंपन्या आणि इतर सरकारे किंवा सरकारी यंत्रणा यांच्यातील वादविवाद आणि खटले सोडवण्याची यंत्रणा अधिक सक्षम करण्याच्या प्रस्तावाला मंजुरी देण्यात आली. सचिवांच्या समितीने केलेल्या शिफारशीच्या आधारावर हा निर्णय घेण्यात आला आहे. या निर्णयामुळे, सार्वजानिक क्षेत्रातील कंपन्याचे व्यावसायिक वादविवाद न्यायालयात न नेता या सरकारी यंत्रणेच्या माध्यमातून जलद गतीने सोडवले जाऊ शकतील. सविस्तर माहिती : या अंतर्गत, सध्या अस्तित्वात असलेल्या यंत्रणेच्या जागी एक नवी द्विस्तरीय यंत्रणा निर्माण केली जाईल. ही यंत्रणा, रेल्वे, प्राप्तीकर, सीमाशुक्ल आणि अबकारी विभाग, या विभागांचे खटले वगळता इतर सर्व विभागांशी संबंधित खटले आणि विवाद न्यायालयाबाहेर सोडवेल. सार्वजनिक कंपन्याचे आपापसातील विवादही या यंत्रणेमार्फत सोडवता येतील. पहिल्या स्तरात, असे व्यावसायिक खटले, या सार्वजनिक कंपन्या ज्या मंत्रालयांच्या अखत्यारीत येतात, त्या सर्व संबंधित मंत्रालयाच्या सचिवांच्या समितीकडे पाठवले जातील. या समितीत विधी विभागाचे सचिवही असतील. हा विवाद राज्य सरकार सोबत असल्यास, समितीमध्ये संबंधित कंपनीच्या केंद्रीय मंत्रालयाचे सचिव आणि राज्य सरकारच्या मुख्य सचिवानी नियुक्त केलेले वरिष्ठ अधिकारी तथा विधी विभागाचे सचिव असतील. जर पहिल्या स्तरावर विवाद सोडवला गेला नाही, तर दुसऱ्या स्तरावर, हा विषय कॅबिनेट सचिवांकडे जाईल. त्यांनी संबंधित प्रकरणात दिलेला निर्णय सर्वांवर बंधनकारक असेल. ह्या विवादांचे त्वरित निवारण व्हावे यासाठी पहिल्या स्तरावर तीन महिन्यांचा कलावधी निश्चित करण्यात आला आहे. या नव्या यंत्रणेमुळे सार्वजनिक कंपन्यामधील वाद लवकरात लवकर सुटण्यास, पर्यायाने कामाची गती वाढण्यास मदत होईल. तसेच पैशांचीही बचत होईल.
पंतप्रधानांनी ब्रिटनच्या महाराणींना दिल्या भेटवस्तू

पंतप्रधान नरेंद्र मोदी यांनी ब्रिटनच्या महाराणींना आज काही खास छायाचित्रे भेट म्हणून दिली. जानेवारी-फेब्रुवारी १९६१ साली महाराणींनी पहिल्यांदा भारताचा दौरा केला होता; त्यावेळी म्हणजे सुमारे ५४ वर्षांपूर्वीची ही आठवण भेट म्हणून देण्यात आली. महाराणी त्यावेळी प्रजासत्ताक दिनाला मुख्य अतिथी म्हणून भारतात आल्या होत्या. या यात्रेदरम्यान त्यांनी वाराणसी, अहमदाबाद, जयपूर, उदयपूर, कोलकाता, मुंबई, बंगळूरू व चेन्नई सहित इतर काही शहरांचा दौरा केला होता. ३१ जानेवारी १९६१ रोजी घेतलेले पहिले छायाचित्र महात्मा गांधींच्या १३व्या पुण्यतिथीच्या दुसऱ्या दिवशी अहमदाबादच्या साबरमती आश्रमाला दिलेल्या भेटीचे आहे. दुसरे छायाचित्र १९ फेब्रुवारी १९६१ रोजी चेन्नई येथे घेतले आहे, त्यावेळच्या मद्रास राज्याने महाराणींच्या सन्मानार्थ आयोजित केलेल्या समारंभाचे आहे. याप्रसंगी योर्कचे ड्यूक, एच.आर.एच प्रिंस एंड्रयू यांच्या प्रथम जन्मदिवसानिमित्त त्यांना केक सदर करण्यात आला होता. तिसरे छायाचित्र २५ फेब्रुवारी १९६१ रोजी वाराणसी येथे घेण्यात आले होते; बलूआ घाटावरील एका यात्रेत त्या हत्तीवर स्वार झाल्या होत्या. वाराणसी पंतप्रधान नरेंद्र मोदी यांचा मतदारसंघ आहे. २४ फेब्रुवारी १९६१ रोजी घेतलेले आणखी एक छायाचित्र महाराणींच्या ट्राम्बे स्थित परमाणु ऊर्जा केंद्राच्या महाराणींच्या भेटीदरम्यानचे आहे. याशिवाय पंतप्रधानांनी महाराणींना पश्चिम बंगालच्या मकई-बाड़ी चहाच्या बागेतील काही पुरस्कार प्राप्त चहा, जम्मू-काश्मीर मधील उत्कृष्ट सेंद्रिय मध तसेच वाराणसीचे वैशिष्ट्य असलेली तनचोई ओढणी देखील भेट म्हणून दिली. फोटो ओळ: ३१ जानेवारी १९६१, अहमदाबाद, महाराणींची साबरमती आश्रमाला भेट १९ फेब्रुवारी १९६१, चेन्नई, प्रिन्स एंड्र्यू यांच्या पहिल्या वाढदिवशी केक कापताना महाराणी २५ फेब्रुवारी १९६१, वाराणसी, नंदेसार महाल ते बलूआ घाटापर्यंतच्या यात्रेत हत्तीवर स्वार असलेल्या महाराणी
सेबी आणि वित्तीय आचार प्राधिकरण (एफसीए) संयुक्त राष्ट्र संघ यांच्यामध्ये झालेल्या युरोपियन युनियन अल्टरनेटिव्ह इन्व्हेस्टमेंट फंड मॅनेजर्स डायरेक्टिव्ह (एआयएफएमडी) यांच्यातला सामंजस्य करार अद्ययावत करण्यासाठी मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये सेक्यूरिटीज अँड एक्सचेंज बोर्ड आॅफ इंडिया म्हणजेच सेबी आणि वित्तीय आचार प्राधिकरण (एफसीए) संयुक्त राष्ट्र संघ यांच्यामध्ये झालेल्या युरोपियन युनियन अल्टरनेटिव्ह इन्व्हेस्टमेंट फंड मॅनेजर्स डायरेक्टिव्ह (एआयएफएमडी) यांच्यातला सामंजस्य करार अद्ययावत करण्यासाठी मान्यता देण्यात आली. प्रमुख प्रभाव – 31 जानेवारी 2020 रोजी यू.के युरोपियन युनियनमधून बाहेर पडला आहे. त्यामुळे ब्रेक्झिटच्या नियमावलीनुसार काही बदल करणे आवश्यक बनले आहे. एफसीए आणि सेबी यांच्यातल्या सामंजस्य कराराच्या संक्रमणकालीन उपाय उपलब्ध व्हावेत म्हणून शक्य तितक्या तातडीने करार अद्ययावत करण्याची विनंती करण्यात आली होती. त्यानुसार हा करार अद्ययावत करण्यास केंद्रीय मंत्रिमंडळाने मान्यता दिली आहे. अर्थात या अद्ययावत करारामुळे भारतामधल्या रोजगाराच्या संधींवर कोणताही परिणाम होणार नाही. पृष्ठभूमी – युरोपियन आर्थिक 27 सदस्य देशांच्या सेक्यूरिटीज नियामकांसह सेबीने व्दिपक्षीय सामंजस्य करार दि. 2 जुलै, 2014 मध्ये केला होता. वित्तीय आचार प्राधिकरणाच्या मते आता ब्रेक्झिटनंतर विद्यमान कराराचे अद्ययावतीकरण करण्याची आवश्यकता निर्माण झाल्यामुळे युनायटेड किंगडमसह सामंजस्य करारामध्ये योग्य ते बदल करून त्यावर स्वाक्षरी करण्यात येणार आहेत.